Siimusti lastekodu Metsatareke lapsed külastasid Põlvamaal asuvat Räpina Ühisgümnaasiumi, kust saadi kingituseks padjad, mille valmistamisrõõmust ka ise osa saadi.
Räpina Ühisgümnaasium otsustas Euroopa Liidu projekti “Heategevus noorte südames” raames endale külla kutsuda lapsed ühest Eestimaa lastekodust. “Räpina kooli tütarlaps oli Metsatarekeses töövarjuks olnud, peamiselt seetõttu saadeti küllakutse meie lastekodule, ” ütles kasvataja Karina Kaarepere. “Nii sõitsimegi kuueteistkümne lapsega Räpina Ühisgümnaasiumi, mille koolipere eesotsas huvijuht Marika Ääremaaga meid lahkesti vastu võttis. Tutvusime jõulutoaga, kus lapsed maalisid endale pildid patjadele, mida kutsutakse sõbrapatjadeks, sest neid võib sõbrana kaissu võtta ja miks mitte ka sõbrale kinkida. Patjadele maaliti jõulukaunistusi ja südameid, kirjutati nii enda kui ka sõbra nimesid. Patju aitasid õmmelda Räpina Ühisgümnaasiumi õpilased.”
Metsatarekese lapsed said Räpina Ühisgümnaasiumist kaasa ka kinda- või sokipaari, mille nad ise välja valida võisid. “Meile näidati ka pilte kuutidest, mida Räpina õpilased olid meisterdanud Tartu loomade varjupaiga koertele.
Metsatarekese lapsed käisid ka ekskursioonil Räpina Paberivabrikus.
JAAN LUKAS